עימות סוער לפני הקרב על ראשות העבודה: עמיר פרץ ואבי גבאי, שהעפילו לסיבוב השני והמכריע בבחירות המקדימות לראשות מפלגת העבודה, התייצבו הערב (שבת) באולפן "פגוש את העיתונות" לעימות ראש בראש. לקראת רגע האמת - ההצבעה בסיבוב השני - זימנו אותם לאולפן להתעמת בניסיון לשכנע מי הכי מתאים להרים את המפלגה מהקרשים. השניים החליפו עקיצות - והתחייבו לא לעזוב את המפלגה גם במקרה של הפסד.

לסיפורים הכי מעניינים והכי חמים – הצטרפו לפייסבוק שלנו

גבאי עומת עם קטע מריאיון שקיים בתאגיד השידור "כאן", בו אמר כי אם בנט ייצא מהממשלה, על המפלגה להודיע שהיא נכנסת לממשלה. לאחר שצפה בקטע פעמיים, אמר: "חד משמעית לא ניכנס. אמרתי עשרות פעמים, אנחנו ניתן לו גיבוי מבחוץ, לא מתוך הממשלה. אני מתנגד להצטרפות לממשלת נתניהו. הייתי שם, ראיתי. לא מאמין שהוא רוצה לקדם הסכם שלום".

גבאי באולפן, היום | צילום: חדשות 2

במהלך העימות פרץ תקף ואמר: "אבי מייצג את מה שהוא מאמין אלא שעם כל הכבוד למנהלים, צריך לבחור אנשים עם תפיסת עולם שמציגים חזון. מנהלים מקצועיים יש למכביר. המפלגה היא לא שבט בורסאי שאפשר להשתלט עליו. אצלנו יש אנשים מאמינים, מחויבים ורוצים לשנות את פניה של המדינה". גבאי השיב לו: "אצלנו יש אנשים שרוצים לעשות ומלאי אידיאולוגיה. גם אני מנהיג, אי אפשר רק לומר 'אני רוצה להגיע לשם' מבלי לדעת איך להגיע לשם".

פרץ לא נשאר חייב ואמר: "קצת צניעות לא הייתה מזיקה לך. אני כל הזמן מגיע עם תפיסת עולם וזה מה שעזר לי לקבל החלטות. זה לא עסק, זו מערכת שצריכה להיות מבוססת על ערכים. אני הגעתי למקום ראשון ורואים בי את מי שיצליח לגרום למפלגה לפרוח. אני מבטיח שאני אנצח וביום שלישי המפלגה תהיה עם 22 מנדטים". גבאי השיב לו: "אני מאוד מעריך את עמיר ויש לו קריירה מפוארת, בסקר שנעשה בערוץ 1 יש לפרץ 6% התאמה לראשות הממשלה. אי אפשר לומר שתביא את המפלגה לשלטון כשהציבור לא איתך".

פרץ השיב אש | צילום: חדשות 2

פרץ זעם: "כל המהלכים שלך - הטעייה", גבאי: "מקווה שהמנדטים יחזרו"

דבריו של גבאי הרגיזו את פרץ שאמר: "כל המהלכים שלך הם הטעייה גדולה. בסקר בעיתון מעריב בשבת קיבלתי התאמה לראשות הממשלה יותר מבנט. אני מציע לך לבדוק את התומכים שלך, אני היחיד שניצחתי את נתניהו ואנצח אותו שוב". פרץ הוסיף: "פעם אחר פעם התייצבתי בפני הציבור. מעולם לא הפסדתי אצל הציבור. הפסדתי במפלגה, אבל זה דבר אחר. אני ניצחתי את נתניהו והבאתי ציבורים אחרים".

גבאי טען מנגד: "אתה הבאת למפלתו של נתניהו כשהוא היה שר האוצר כי כשאתה עמדת בראש ההסתדרות, אפשרת לו להתעלל בציבור. המנדטים של העבודה עברו לקדימה, והם אותם המנדטים שנמתאים עכשיו אצל יאיר לפיד. אבל אני מקווה שהם יחזרו". פרץ השיב לו: "בסקרים שאתה הפצת, אני לוקח יותר קולות מהליכוד. אין לי ספק שאנשי יש עתיד יחזרו: המעבר היה להם קשה, הם מחבקים אותי ורוצים להצטרף לגשר שאנחנו בונים עם ציבורים חדשים".

תשוריין על ידי שניהם? | צילום: פלאש 90, מרים אלסטר, חדשות

גבאי עקץ: "אנשים מאסו בספינים"

השר לשעבר פרץ אמר כי התמיכה בו "מראה שמדובר במפלגה שמשלבת אנשים חדשים. מאז יום שלישי יש התגייסות בלתי רגילה בתוך המגוון הרחב של האנשים שמגיעים אליי". גבאי מנגד אמר כי "אצלי יש תומכים אנשי ביטחון, ברק, אנשי ציבור, יחימוביץ' וכבל. הכי חשוב זה הציבור, יש לנו סחף מאוד גדול מאז יום שלישי. זה הדבר החשוב. מחנה הרצוג הוא מחנה שלא כולו הולך ביחד וחלקו כבר נמצא אצלנו. גם אופיר פינס תומך בי".

"אני מעריך את הפעילות של אבי", הוסיף פרץ. "מה שחשוב זה כששאלו אותי למה אתה לא עושה לביתך? אני עושה לביתי. ביתי הוא ארצי. מרגע שדחפתי את עצמי לזירה הציבורית, אני פועל לשנות את פניה למדינת ישראל". גבאי התייחס לדברים ואמר: "יש צורך לשנות את הפוליטיקה הישראלית. אנשים מאסו בפוליטיקה הקיימת של ספינים. כדי להגיע לשם, צריך אנשים שיודעים איך מערכות אחרות נראות".

ח"כ פרץ התייחס לדירוג הנמוך שלו כח"כ חברתי על פי המשמר החברתי ואמר: "אני מאוד מעריך את המשמר החברתי והם גורמים לכך שיותר ח"כים יהיו מעורבים. אני נותן את המרחב הזה לח"כים שבונים את הקריירה שלהם. הספירה שלי היא של אצבעות, לא אם החוק עבר או לא. אני הקמתי את השדולה של האדם העובד שמשפיעה מאוד לפעמים יותר מחקיקה, בראש השדולה להחזרת שאול וגולדין. אני קם בבוקר ונלחם למען החברה בישראל. אני מתחייב כראש ממשלה שהחוק הראשון שאעביר זה החוק להוצאת חברות כוח אדם מהחוק". גבאי עקץ: "אני אמנם לא ח"כ, אבל ישיבות של שדולות אי אפשר לקיים במהלך הצבעה במליאה".

"לא נעזוב את מפלגת העבודה" | צילום: תומר נויברג / פלאש 90, חדשות

"אתה מבין בעזיבה, עזבת את כחלון"

השניים אמרו כי ישריינו את ציפי לבני ברשימת המפלגה לכנסת. פרץ אמר כי הוא מדבר עם כחלון על גוש חוסם שלא יאפשר לליכוד להקים מפלגה: "הוא מתאים לתפיסות החברתיות שלנו". בנוגע לבנייה במזרח ירושלים אמר גבאי: "לא צריכים לבנות בשכונות של ערבים, לא בסילוואן, שכונות שמצויות בתוך מזרח ירושלים. בהר חומה כן". פרץ השיב: "צריכים לקבוע את גבולותיה של מדינת ישראל, איפה יהיו הגושים. איפה שנחליט ששם הגבול, שם נבנה".

בנושא לגליזציה אמר גבאי כי הוא בעד ואמר כי הוא חושב שהמדיניות של ארדן על אי הפללה היא למעשה לגליזציה. השניים הסכימו גם למס ירושה במגבלות מסוימות אך היו חלוקים בנושא העלאת גיל הפרישה לנשים: "אחרי שנשווה את יתר התנאים לטובת הנשים", אמר גבאי. פרץ מנגד אמר: "רק בהסכמת הנשים. כל מי שמציג את זה כפגיעה בנשים לא מבין בפנסיה".

בסוף העימות נשאלו שניהם האם יישארו במפלגת העבודה: "אני עוד לא עזבתי את מפלגת העבודה, ברור שאני נשאר במפלגה", אמר גבאי. פרץ עקץ: "עזבת את כחלון. העזיבה אצלך זה דבר שאתה מבין בו. אני 35 שנה במפלגה, ולכן קצת צניעות לא תזיק לך".

צילום:

יו"ר מפלגת העבודה המודח יצחק (בוז'י) הרצוג וח"כ אראל מרגלית, שהפסידו שניהם בסבב הראשון בפריימריז לראשות מפלגת העבודה, הודיעו אתמול על תמיכתם בפרץ, בעוד חברות הכנסת שלי יחימוביץ' וסתיו שפיר התייצבו לצד גבאי. חברי כנסת נוספים שהתייצבו לצד פרץ: נחמן שי, רויטל סוויד, מרב מיכאלי, איתן ברושי ואיציק שמולי, איילת נחמיאס-ורבין ומנואל טרכטנברג - וגבאי גייס את תמיכתם של ראש הממשלה לשעבר אהוד ברק, המועמד שפרש עמירם לוין, ח"כ יוסי יונה וח"כ זוהיר בהלול.

ביום רביעי האחרון שודר בחדשות 2 סקר שבדק מי משני המועמדים שעלו לסיבוב השני יביא יותר מנדטים למפלגה בבחירות הבאות. הסקר שנערך על ידי מנו גבע ומינה צמח ממכון "מדגם", בקרב 500 מרואיינים, המהווים מדגם ארצי מייצג של כלל האוכלוסיה בישראל בני 18 ומעלה, חושף כי ההבדל בין אבי גבאי לעמיר פרץ - עומד על מנדט אחד בלבד.

על פי הסקר, אילו אבי גבאי יעמוד בראש מפלגת העבודה, תקבל המפלגה בבחירות הבאות 14 מנדטים - אל מול 28 מנדטים שתקבל מפלגת הליכוד. יש עתיד תקבל 21 מנדטים, הרשימה המשותפת 13 מנדטים, כולנו 11 מנדטים והבית היהודי 9 מנדטים. כמו כן ישראל ביתנו תקבל 7, מרצ ויהדות התורה יקבלו 6 מנדטים כל אחת וש"ס תקבל 5 מנדטים.

מנגד, אילו יעמוד עמיר פרץ בראש מפלגת העבודה, תקבל המפלגה בבחירות 15 מנדטים ואילו בליכוד יזכו ב-29 מנדטים. על פי הסקר, בתרחיש כזה תקבל יש עתיד 20 מנדטים, הרשימה המשותפת 13 מנדטים, כולנו 10 מנדטים והבית היהודי 9 מנדטים. ישראל ביתנו תקבל 7 מנדטים, מרצ ויהדות התורה 6 מנדטים כל אחת וש"ס 5 מנדטים.

תוצאות הסיבוב הראשון | צילום:

מתוך 52,505 בעלי זכות בחירה, יצאו להצביע בסיבוב הראשון 59.04%, 30,998 בני אדם. פרץ זכה ל-32.7% מהקולות, גבאי ל-27.08%, יצחק (בוז'י) הרצוג ל-16.7%, אראל מרגלית ל-16.1%, עמר בר לב ל-6.9%, אבנר בן זקן ל-0.18% - 56 קולות, והוד קרובי ל-0.03% - 8 קולות בלבד.